歸去來
作者：曹勛
朝代：宋

paragraphs: 歸去來，歸去來。
陸行無車，水行無船。
足重繭兮，羊腸九折，歷絕嶮而盤盤。
跼蹐脅息以休影兮，石壁屹立而不可以攀緣。
上窺不測之夭嶠兮，而下臨無底之深淵。
寒風凜凜以切骨兮，朔雪漫漫而漲天。
孤猿哀吟其左右兮，而猛虎咆哮乎後先。
緬前路之險阻其若此兮，道云遠而莫前。
悲已往之勤瘁兮，淚流襟而漣漣。
歸去來，歸去來。
吾鄉雖遠兮，及此而猶可以生還。
饑寒迫於屢空兮，庶乎安之若命而終保吾之天年。